**Flori de tei**

*Nicu Hăloiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Flori de tei

Te-ai dus la cer, să stai între luceferi

acolo unde nimeni n-a urcat vreodată,

să-ți întâlnești steaua-ndepărtată

pe care-o vedem și azi, deși s-a stins de ieri!

Atâta farmec în versuri ne-ai sădit

și ne-ai lăsat atâtea mari poeme,

că-n slova ta, după atâta vreme,

ești atât de viu, de parcă n-ai murit!

Ni te-ai născut să dai, nimic să iei,

ai coborât din absolut pe-o rază,

ca să simțim cum peste noi se-așează

parfumul alb al florilor de tei!

Îți mulțumim că ne-ai ales pe noi

să ne deschizi poarta lumilor divine,

parcă mai nimic n-a fost până la tine,

iar fără tine, cât am fi fost de goi!

Azi ne privești de dincolo de zări,

din lumea-aceea, de luceferi plină,

iar teiul ce veghează veșnica-ți odihnă,

va scutura pe tine dalbe flori!